钦定古今图书集成/明伦汇编/氏族典/第574卷 > 完颜光英
## 钦定古今图书集成/明伦汇编/氏族典/第574卷 > 完颜光英

按《金史海陵诸子传》：海陵子光英，本名阿鲁补，徒单
后所生。是时燕京转运使赵袭庆多男，故又名曰赵
六，养于同判大宗正方之家。天德四年二月，立光英
为皇太子。贞元元年，诏朝官京官五品以下奉引，自
通天门入，居于东宫。及将亲征，后与光英挽衣号恸，
海陵亦泣下曰：“‘吾行归矣’。后诵《孝经》，一日，忽谓人曰：
‘《经》言三千之罪，莫大于不孝’。何谓不孝？”对者曰：“今民
家子博奕饮酒，不养父母，皆不孝也。”光英默然良久
曰：“此岂足为不孝耶？”盖指言海陵弑母事。及伐宋，光
英居守，以陁满讹里也为太子少师，兼河南路统军
使，以卫护之。完颜元宜军变，海陵遇害。都督府移文
讹里也，杀光英于汴京，死时年十二。